CELEX: 
Language: hr
Date: 2021-05-07 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2018/848 Europskog parlamenta i Vijeća u pogledu proizvodnje i stavljanja na tržište biljnog reprodukcijskog materijala iz ekološkog heterogenog materijala određenih rodova ili vrsta

OBRAZLOŽENJE
            
            
               1.KONTEKST DELEGIRANOG AKTA
            
            
               Nakon donošenja nove Uredbe (EU) 2018/848 o ekološkoj proizvodnji, koja će se početi primjenjivati 1. siječnja 2022., ovom se Delegiranom uredbom dopunjuje Uredba (EU) 2018/848 u pogledu pravila o proizvodnji i stavljanju na tržište biljnog reprodukcijskog materijala iz ekološkog heterogenog materijala određenih rodova ili vrsta. Cilj je ove Uredbe proizvođačima pružiti pravnu sigurnost u pogledu novih pravila za tu vrstu biljnog reprodukcijskog materijala.
            
            
               Ovaj delegirani akt sadržava, među ostalim, odredbe o metodama uzgoja i proizvodnje, opisu, minimalnim zahtjevima u pogledu kvalitete te označivanju i pakiranju ekološkog heterogenog materijala. 
            
            
               2.SAVJETOVANJA PRIJE DONOŠENJA AKTA
            
            
               O ovom aktu detaljno se raspravljalo s državama članicama u Skupini stručnjaka za ekološku proizvodnju te s glavnim organizacijama iz sektora za ekološku proizvodnju i sektora za biljni reprodukcijski materijal, odnosno IFOAM-om i s njime povezanim sektorskim skupinama COPA-COGECA i Euroseeds. Glavna uprava za zdravlje i sigurnost hrane pri izradi nacrta tih pravila blisko je surađivala s ostalim glavnim upravama u području njihove posebne stručnosti, osobito s Glavnom upravom za poljoprivredu i ruralni razvoj. 
            
            
               Povratne informacije prikupljene u okviru navedenih aktivnosti savjetovanja uzete su u obzir u pripremi ove Delegirane uredbe.
            
            
               Akt je neznatno izmijenjen nakon općeg javnog savjetovanja kako bi se izuzeo prijenos biljnog reprodukcijskog materijala iz ekološkog heterogenog materijala namijenjenog istraživanju i razvoju takvog materijala. 
            
            
               3.PRAVNI ELEMENTI DELEGIRANOG AKTA
            
            
               U uvodnim izjavama 36. i 37. Uredbe (EU) 2018/848 naglašava se da bi upotreba biljnog reprodukcijskog materijala koji ne odgovara definiciji sorte u pogledu ujednačenosti niti je mješavina sorti mogla biti korisna, osobito u pogledu ekološke proizvodnje, primjerice radi smanjenja širenja bolesti, poboljšanja otpornosti i porasta bioraznolikosti te da bi stoga takav materijal trebao biti dostupan za upotrebu u ekološkoj proizvodnji. Člankom 13. stavkom 3. te uredbe Komisija je ovlaštena za donošenje delegiranih akata kojima se dopunjuje ta uredba i utvrđuju pravila o proizvodnji i stavljanju na tržište biljnog reprodukcijskog materijala iz ekološkog heterogenog materijala.
            
            
               DELEGIRANA UREDBA KOMISIJE (EU) …/...
            
            
               оd 7.5.2021.
            
            
               o dopuni Uredbe (EU) 2018/848 Europskog parlamenta i Vijeća u pogledu proizvodnje i stavljanja na tržište biljnog reprodukcijskog materijala iz ekološkog heterogenog materijala određenih rodova ili vrsta
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007
                  1
               , a posebno njezin članak 13. stavak 3. i članak 38. stavak 8. točku (a) podtočku ii.,
            
            
               budući da:
            
            
               (1)Uredbom (EU) 2018/848 predviđeno je da bi se subjektima trebalo dopustiti stavljanje na tržište biljnog reprodukcijskog materijala iz ekološkog heterogenog materijala bez ispunjavanja zahtjeva za registraciju i bez ispunjavanja kategorija certifikacije za predosnovni, osnovni i certificirani materijal ili zahtjeva u pogledu kvalitete, zdravlja i identiteta za kategoriju CAC, standard ili komercijalnu kategoriju navedene u direktivama Vijeća 66/401/EEZ
                  2
               , 66/402/EEZ
                  3
               , 68/193/EEZ
                  4
               , 98/56/EZ
                  5
               , 2002/53/EZ
                  6
               , 2002/54/EZ
                  7
               , 2002/55/EZ
                  8
               , 2002/56/EZ
                  9
               , 2002/57/EZ
                  10
               , 2008/72/EZ
                  11
                i 2008/90/EZ
                  12
                ili u aktima donesenima na temelju tih direktiva. Također je navedeno da bi stavljanje na tržište trebalo biti u skladu s usklađenim zahtjevima koje je donijela Komisija.
            
         
         
            
               (2)Kako bi se odgovorilo na potrebe subjekata i potrošača biljnog reprodukcijskog materijala iz ekološkog heterogenog materijala u pogledu identiteta, zdravlja i kvalitete takvog materijala, trebalo bi utvrditi pravila koja se odnose na opis, minimalne zahtjeve kvalitete za sjemenske partije, uključujući identitet, analitičku čistoću, postotak klijavosti i sanitarnu kvalitetu, pakiranje i označivanje biljnog reprodukcijskog materijala iz ekološkog heterogenog materijala te, ako je moguće, održavanje takvog materijala od strane subjekata i informacije koje ti subjekti trebaju čuvati.
            
            
               (3)Kako bi se promicala prilagodba ekološkog heterogenog materijala različitim agroekološkim uvjetima, prijenos ograničenih količina biljnog reprodukcijskog materijala iz ekološkog heterogenog materijala u svrhu istraživanja i razvoja takvog materijala trebalo bi izuzeti iz zahtjeva ove Uredbe.
            
            
               (4)Trebalo bi utvrditi i posebne kriterije i uvjete za provedbu službenih kontrola kako bi se osigurala sljedivost u svim fazama proizvodnje, pripreme i distribucije te usklađenost s Uredbom (EU) 2018/848 u pogledu kontrola nad subjektima koji stavljaju na tržište biljni reprodukcijski materijal iz ekološkog heterogenog materijala. 
            
            
               (5)Ekološki heterogeni materijal odlikuje se visokom razinom fenotipske i genetske raznolikosti, a njegova dinamična priroda razvija se i prilagođava određenim uvjetima uzgoja. Za razliku od mješavina sjemena koje se obnavljaju jedanput godišnje na temelju sorti ili sintetičkih sorti dobivenih križanjem definiranog skupa srodnih materijala koji se opetovano unakrsno oprašuju kako bi ponovno izgradili stabilnu populaciju ili čuvanih i amaterskih sorti, uključujući lokalne populacije kako su definirane u Direktivi Komisije 2008/62/EZ
                  13
                i Direktivi Komisije 2009/145/EZ
                  14
               , ekološki heterogeni materijal namijenjen je prilagodbi različitim vrstama biotičkog i abiotičkog stresa uslijed ponavljajuće prirodne i ljudske selekcije te se stoga očekuje da će se s vremenom promijeniti.
            
            
               (6)Trebalo bi utvrditi pravila o identifikaciji sjemenskih partija ekološkog heterogenog materijala kako bi se uzele u obzir posebne karakteristike tog materijala. Pravilima o minimalnim zahtjevima kvalitete kao što su zdravlje, analitička čistoća i klijavost trebali bi se osigurati jednaki standardi kao za najnižu kategoriju sjemena i ostalog biljnog reprodukcijskog materijala (CAC, standard, komercijalna ili certificirana kategorija), kako je predviđeno direktivama 66/401/EEZ, 66/402/EEZ, 68/193/EEZ, 98/56/EZ, 2002/54/EZ, 2002/55/EZ, 2002/56/EZ, 2002/57/EZ, 2008/72/EZ i 2008/90/EZ. Takva su pravila potrebna i u interesu su korisnikâ tog ekološkog heterogenog materijala, odnosno poljoprivrednikâ i vrtlarâ, koji bi trebali biti sigurni u njegovu odgovarajuću kvalitetu i identitet. Iz iskustva je poznato da biljni reprodukcijski materijal iz ekološkog heterogenog materijala može ispuniti te standarde.
            
            
               (7)Subjekti bi trebali imati mogućnost stavljanja na tržište sjemena ekološkog heterogenog materijala koji ne ispunjava uvjete u pogledu klijavosti kako bi se osigurala veća fleksibilnost za stavljanje tog materijala na tržište. Međutim, kako bi se korisnicima omogućilo donošenje informiranih odluka, dobavljač bi na oznaci ili izravno na pakiranju biljnog reprodukcijskog materijala iz ekološkog heterogenog materijala trebao navesti postotak klijavosti dotičnog sjemena.
            
            
               (8)U skladu s člankom 37. Uredbe (EU) 2018/848 ekološka proizvodnja podliježe službenim kontrolama i drugim službenim aktivnostima koje se provode u skladu s Uredbom (EU) 2017/625 Europskog parlamenta i Vijeća
                  15
               . U skladu s tim države članice trebale bi imenovati relevantna nadležna tijela za službenu kontrolu subjekata koji se bave ekološkim heterogenim materijalom kako bi se osiguralo poštovanje pravila o ekološkoj proizvodnji. Ekološki heterogeni materijal trebao bi podlijegati službenim kontrolama koje se temelje na procjeni rizika kako bi se zajamčilo ispunjavanje zahtjeva utvrđenih u ovoj Uredbi. Kontrole identiteta, analitičke čistoće, postotka klijavosti i zdravlja bilja te njihove usklađenosti s Uredbom (EU) 2016/2031 trebalo bi provoditi u skladu sa službenim ispitnim protokolima koji se provode u laboratorijima koje su odredila nadležna tijela u skladu s relevantnim međunarodnim standardima.
            
            
               (9)Subjekti bi trebali voditi potrebnu evidenciju kako bi osigurali sljedivost, fitosanitarne kontrole i najbolje moguće upravljanje ekološkim heterogenim materijalom koji je pod njihovom kontrolom.
            
            
               (10)Ekološki heterogeni materijal nije postojan i stoga trenutačne metode ispitivanja ujednačenosti i postojanosti koje se primjenjuju za registraciju sorte nisu primjerene. Identifikaciju i sljedivost ekološkog heterogenog materijala trebalo bi stoga jamčiti opisom metoda njegove proizvodnje te fenotipskih i agronomskih karakteristika.
            
            
               (11)Trebalo bi utvrditi pravila za održavanje ekološkog heterogenog materijala kako bi se osigurali identitet i kvaliteta, ako je takvo održavanje moguće. 
            
            
               (12)Ova bi se Uredba trebala primjenjivati od 1. siječnja 2022., kao i Uredba (EU) 2018/848,
            
            
               DONIJELA JE OVU UREDBU:
            
            
               Članak 1.
            
            
               Predmet
            
            
               Ovom se Uredbom utvrđuju pravila koja se odnose na proizvodnju i stavljanje na tržište biljnog reprodukcijskog materijala iz ekološkog heterogenog materijala u smislu Uredbe (EU) 2018/848 koji je sjeme poljoprivrednih i biljnih vrsta, reprodukcijski materijal povrća osim sjemena, reprodukcijski materijal ukrasnog bilja, reprodukcijski materijal vinove loze i reprodukcijski materijal voća, u smislu direktiva 66/401/EEZ, 66/402/EEZ, 68/193/EZ, 98/56/EZ, 2002/53/EZ, 2002/54/EZ, 2002/55/EZ, 2002/56/EZ, 2002/57/EZ, 2008/72/EZ, 2008/90/EZ. 
            
            
               Ova se Uredba ne primjenjuje na prijenos ograničenih količina biljnog reprodukcijskog materijala iz ekološkog heterogenog materijala namijenjenog istraživanju i razvoju ekološkog heterogenog materijala.
            
            
               Članak 2.
            
            
               Definicije
            
            
               Za potrebe ove Uredbe, primjenjuju se sljedeće definicije:
            
            
               (1)„ekološki heterogeni materijal” znači skupina biljaka u smislu članka 3. stavka 18. Uredbe (EU) 2018/848, koji se proizvodi u skladu sa zahtjevima iz članka 3. stavka 1. te uredbe;
            
         
         
            
               (2)„srodni materijal” znači svaki biljni materijal čijim je križanjem ili razmnožavanjem nastao ekološki heterogeni materijal;
            
            
               (3)„mala pakiranja” znači pakiranja koja sadržavaju sjeme u količinama koje ne prelaze najveće dopuštene količine predviđene u Prilogu II.
            
            
               Članak 3.
            
            
               Proizvodnja i stavljanje na tržište u Uniji biljnog reprodukcijskog materijala iz ekološkog heterogenog materijala
            
            
               Biljni reprodukcijski materijal iz ekološkog heterogenog materijala proizvodi se ili stavlja na tržište u Uniji samo ako su ispunjeni svi sljedeći zahtjevi:
            
            
               (1)u skladu je sa zahtjevima o:
            
            
               (a)identitetu, kako je navedeno u članku 5.;
            
            
               (b)sanitarnoj i analitičkoj čistoći i klijavosti, kako je navedeno u članku 6.;
            
            
               (c)pakiranju i označivanju, kako je navedeno u članku 7.;
            
            
               (2)njegov opis uključuje elemente iz članka 4.;
            
            
               (3)podliježe službenim kontrolama u skladu s člankom 9.;
            
            
               (4)proizvode ga ili stavljaju na tržište subjekti koji ispunjavaju zahtjeve iz članka 8. u odnosu na informacije; i
            
            
               (5)održava se u skladu s člankom 10.
            
            
               Članak 4.
            
            
               Opis ekološkog heterogenog materijala
            
            
               1.Opis ekološkog heterogenog materijala uključuje sve sljedeće elemente:
            
            
               (a)opis njegovih karakteristika, među ostalim:
            
            
               i.fenotipsku karakterizaciju ključnih značajki koje su zajedničke tom materijalu, zajedno s opisom heterogenosti materijala prikazivanjem fenotipske raznolikosti vidljive među pojedinim reproduktivnim jedinicama;
            
            
               ii.dokumentirane pokazatelje njegovih relevantnih karakteristika, uključujući poljoprivredne aspekte kao što su prinos, postojanost prinosa, prikladnost za sustave s niskim ulaganjima, učinkovitost, otpornost na abiotički stres, otpornost na bolesti, parametri kvalitete, okus ili boja;
            
            
               iii.sve dostupne rezultate ispitivanja u odnosu na karakteristike iz podtočke ii.;
            
         
         
            
               (b)opis tehnike koja se upotrebljava za metodu uzgoja ili proizvodnje ekološkog heterogenog materijala;
            
            
               (c)opis srodnog materijala koji se upotrebljava za uzgoj ili proizvodnju ekološkog heterogenog materijala i program kontrole vlastite proizvodnje koji upotrebljava dotični subjekt s upućivanjem na praksu iz stavka 2. točke (a) i, prema potrebi, stavka 2. točke (c);
            
            
               (d)opis metoda upravljanja na poljoprivrednim gospodarstvom i prakse odabira s upućivanjem na stavak 2. točku (b) i, prema potrebi, opis srodnog materijala s upućivanjem na stavak 2. točku (c); 
            
            
               (e)upućivanje na zemlju uzgoja ili proizvodnje, s informacijama o godini proizvodnje i opisom pedoklimatskih uvjeta.
            
            
               2.Materijal iz stavka 1. može se proizvesti jednom od sljedećih tehnika:
            
            
               (a)križanjem nekoliko različitih vrsta srodnog materijala primjenom protokolâ križanja radi proizvodnje raznolikog ekološkog heterogenog materijala povećavanjem potomstva, višekratnom ponovnim sjetvom i izlaganjem stoka prirodnoj i/ili ljudskoj selekciji, pod uvjetom da taj materijal pokazuje visoku razinu genetske raznolikosti u skladu s člankom 3. stavkom 18. Uredbe 2018/848;
            
            
               (b)metodama upravljanja na poljoprivrednim gospodarstvima, uključujući odabir, uspostavu ili održavanje materijala karakterističnog zbog visoke razine genetske raznolikosti u skladu s člankom 3. stavkom 18. Uredbe 2018/848; 
            
            
               (c)svakom drugom tehnikom koja se primjenjuje za uzgoj ili proizvodnju ekološkog heterogenog materijala, uzimajući u obzir posebna obilježja razmnožavanja.
            
            
               Članak 5.
            
            
               Zahtjevi u odnosu na identitet sjemenskih partija biljnog reprodukcijskog materijala iz ekološkog heterogenog materijala
            
            
               Identitet biljnog reprodukcijskog materijala iz ekološkog heterogenog materijala utvrđuje se na temelju svih sljedećih elemenata:
            
            
               (1)srodnog materijala i programa proizvodnje koji se upotrebljavaju pri križanju radi stvaranja ekološkog heterogenog materijala, kako je predviđeno u članku 4. stavku 2. točki (a) ili, prema potrebi, u članku 4. stavku 2. točki (c), ili povijesti materijala i prakse upravljanja na poljoprivrednim gospodarstvima, među ostalim i kad je riječ o tome je li odabir proveden prirodno i/ili ljudskom intervencijom, u slučajevima iz članka 4. stavka 2. točaka (b) i (c);
            
            
               (2)zemlje uzgoja ili proizvodnje;
            
            
               (3)karakterizacije uobičajenih ključnih značajki fenotipske heterogenosti materijala.
            
            
               Članak 6.
            
            
               Zahtjevi u odnosu na sanitarnu kvalitetu, analitičku čistoću i klijavost biljnog reprodukcijskog materijala iz ekološkog heterogenog materijala 
            
            
               1.Biljni reprodukcijski materijal iz ekološkog heterogenog materijala mora ispunjavati odredbe Uredbe (EU) 2016/2031, Provedbene uredbe Komisije (EU) 2019/2072
                  16
                i drugih relevantnih akata donesenih na temelju Uredbe (EU) 2016/2031 u odnosu na prisutnost karantenskih štetnih organizama Unije, karantenskih štetnih organizama zaštićenih područja i reguliranih nekarantenskih štetnih organizama Unije te mjere protiv njih.
            
            
               2.Za proizvodnju i stavljanje na tržište biljnog reprodukcijskog materijala iz ekološkog heterogenog materijala od vrsta krmnog bilja navedenih u članku 2. stavku 1. točki A. Direktive 66/401/EEZ primjenjuju se sljedeće odredbe:
            
            
               (a)točka 1. i zadnji stupac tablice u točki 5. Priloga I. Direktivi 66/401/EEZ, i
            
            
               (b)odjeljak I. točke 2. i 3. i odjeljak III. Priloga II. Direktivi 66/401/EEZ.
            
         
         
            
               3.Za proizvodnju i stavljanje na tržište biljnog reprodukcijskog materijala iz ekološkog heterogenog materijala od vrsta žitarica navedenih u članku 2. stavku 1. točki A. Direktive 66/402/EEZ primjenjuju se sljedeće odredbe:
            
            
               (a)točka 1. i zadnji stupac tablice u točki 6. Priloga I. Direktivi 66/402/EEZ;
            
            
               (b)treći, šesti, deseti, trinaesti, šesnaesti, dvadeseti i dvadeset prvi redak tablice u točki 2.A. i točki 2.B. Priloga II. toj direktivi,
            
            
               (c)zadnji stupac tablice u točki 3. Priloga II. toj direktivi;
            
            
               (d)treći i šesti redak tablice u točki 4. Priloga II. toj direktivi.
            
            
               4.Za proizvodnju i stavljanje na tržište biljnog reprodukcijskog materijala iz ekološkog heterogenog materijala od vinove loze u smislu Direktive 68/193/EEZ primjenjuju se sljedeće odredbe:
            
            
               (a)odjeljci 2., 3., 4., 6. i 7. i odjeljak 8. točka 6. Priloga I. Direktivi 68/193/EEZ; 
            
            
               (b)Prilog II. Direktivi 68/193/EEZ, uz iznimku točke I. podtočke 1.
            
            
               5.Za proizvodnju i stavljanje na tržište biljnog reprodukcijskog materijala iz ekološkog heterogenog materijala od ukrasnog bilja u smislu Direktive 98/56/EZ primjenjuje se članak 3. Direktive 93/49/EEZ
                  17
               .
            
            
               6.Za proizvodnju i stavljanje na tržište biljnog reprodukcijskog materijala iz ekološkog heterogenog materijala od repe u smislu Direktive 2002/54/EZ primjenjuju se točke A.1., B.2. i B.3. Priloga I. toj direktivi.
            
            
               7.Za proizvodnju i stavljanje na tržište biljnog reprodukcijskog materijala iz ekološkog heterogenog materijala od vrsta povrća navedenih u članku 2. stavku 1. točki (b) Direktive 2002/55/EZ primjenjuju se točke 2. i 3. Priloga II. toj direktivi.
            
            
               8.Za proizvodnju i stavljanje na tržište biljnog reprodukcijskog materijala iz ekološkog heterogenog materijala sjemenskog krumpira u smislu Direktive 2002/56/EZ primjenjuju se odredbe za najnižu kategoriju sjemenskog krumpira iz točke 3. Priloga I. i Priloga II.
            
            
               9.Za proizvodnju i stavljanje na tržište biljnog reprodukcijskog materijala iz ekološkog heterogenog materijala od uljarica i predivog bilja navedenih u članku 2. stavku 1. točki (b) Direktive 2002/57/EZ primjenjuju se sljedeće odredbe:
            
            
               (a)točka 1. i zadnji stupac tablice u točki 4. Priloga I. Direktivi 2002/57/EZ;
            
            
               (b)tablica u točki I. podtočki 4.A. Priloga II., osim zahtjevâ za osnovno sjeme Brassica ssp. i Sinapis alba, i zadnji stupac tablice u točki I. podtočki 5. Priloga II. Direktivi 2002/57/EZ.
            
            
               10.Za proizvodnju i stavljanje na tržište ekološkog heterogenog reprodukcijskog sadnog materijala povrća, osim sjemena u smislu Direktive 2008/72/EZ primjenjuju se članak 3. i članak 5. Direktive Komisije 93/61/EEZ
                  18
               .
            
            
               11.Za proizvodnju i stavljanje na tržište biljnog reprodukcijskog materijala iz ekološkog heterogenog reprodukcijskog sadnog materijala i sadnica namijenjenih proizvodnji voća u smislu Direktive 2008/90/EZ primjenjuju se sljedeće odredbe:
            
            
               (a)članak 23., osim točke 1. podtočke (b), i članci 24., 26., 27. i 27.a Provedbene direktive Komisije 2014/98/EU
                  19
               ;
            
            
               (b)Prilozi I., II. i III. te zahtjevi u pogledu CAC materijala iz Priloga IV. Provedbenoj direktivi 2014/98/EU.
            
            
               12.Stavci od 2. do 11. primjenjuju se samo u odnosu na zahtjeve u pogledu analitičke čistoće i klijavosti sjemena te zahtjeve u pogledu kvalitete i zdravlja za ostali reprodukcijski materijal, ali ne i u odnosu na zahtjeve u pogledu identiteta i čistoće sorte niti zahtjeve za terenski inspekcijski pregled identiteta i čistoće sorte biljnog reprodukcijskog materijala iz ekološkog heterogenog materijala.
            
         
         
            
               13.Odstupajući od odredaba iz stavaka od 1. do 12., subjekti mogu na tržište staviti sjeme ekološkog heterogenog materijala koji ne ispunjava uvjete u pogledu klijavosti, pod uvjetom da dobavljač na oznaci ili izravno na pakiranju navede postotak klijavosti dotičnog sjemena.
            
            
               Članak 7.
            
            
               Zahtjevi u odnosu na pakiranje i označivanje biljnog reprodukcijskog materijala iz ekološkog heterogenog materijala 
            
            
               1.Biljni reprodukcijski materijal iz ekološkog heterogenog materijala koji nije u malim pakiranjima drži se u pakiranjima ili spremnicima koji su zatvoreni tako da se ne mogu otvoriti a da ne ostanu dokazi o neovlaštenom rukovanju pakiranjem ili spremnikom. 
            
            
               2.Subjekt na pakiranja ili spremnike sjemena ili biljnog reprodukcijskog materijala iz ekološkog heterogenog materijala stavlja oznaku na najmanje jednom službenom jeziku Unije. 
            
            
               Ta oznaka:
            
            
               (a)
                     mora biti čitljiva, tiskana ili napisana s jedne strane, nerabljena i lako vidljiva;
            
            
               (b)
                     mora sadržavati informacije iz Priloga I. ovoj Uredbi;
            
            
               (c)
                     mora biti žute boje sa zelenim dijagonalnim križem. 
            
            
               3.Umjesto na oznaci, podaci iz Priloga I. mogu se izravno tiskati ili napisati na pakiranju ili spremniku. U tom se slučaju stavak 2. točka (c) ne primjenjuje.
            
            
               4.U malim, prozirnim pakiranjima oznaka se može staviti unutar pakiranja pod uvjetom da je jasno čitljiva.
            
            
               5.Odstupajući od stavaka od 1. do 4., sjeme ekološkog heterogenog materijala koje se drži u zatvorenim i označenim pakiranjima i spremnicima može se prodavati krajnjim korisnicima u neoznačenim i nezapečaćenim pakiranjima u količinama koje ne prelaze najveće dopuštene količine predviđene u Prilogu II. pod uvjetom da je kupac, na zahtjev, u trenutku isporuke obaviješten pisanim putem o vrsti, nazivu materijala i referentnom broju partije. 
            
            
               Članak 8.
            
            
               Zahtjevi u odnosu na informacije koje subjekti trebaju čuvati
            
            
               1.Svaki subjekt koji proizvodi ili stavlja na tržište biljni reprodukcijski materijal iz ekološkog heterogenog materijala:
            
            
               (a)čuva primjerak obavijesti podnesene u skladu s člankom 13. stavkom 2. Uredbe (EU) 2018/848, primjerak izjave podnesene na temelju njezina članka 39. stavka 1. točke (d) i, prema potrebi, primjerak certifikata primljenog u skladu s njezinim člankom 35.;
            
            
               (b)osigurava sljedivost ekološkog heterogenog materijala u programu proizvodnje kako je predviđeno u članku 4. stavku 2. točki (a) ili, prema potrebi, u članku 4. stavku 2. točki (c) čuvanjem informacija koje omogućuju identifikaciju subjekata koji su isporučili srodni materijal ekološkog heterogenog materijala.
            
            
               Subjekt te dokumente čuva pet godina.
            
            
               2.Subjekt koji proizvodi biljni reprodukcijski materijal iz ekološkog heterogenog materijala namijenjenog za stavljanje na tržište također evidentira i čuva sljedeće informacije:
            
            
               (a)naziv vrste i naziv koji se koristi za svaki prijavljeni ekološki heterogeni materijal; tehnika koja se primjenjuje za proizvodnju ekološkog heterogenog materijala kako je navedeno u članku 4.;
            
         
         
            
               (b)karakterizacija prijavljenog ekološkog heterogenog materijala kako je predviđeno u članku 4.;
            
            
               (c)mjesto uzgoja ekološkog heterogenog materijala i mjesto proizvodnje ekološkog biljnog reprodukcijskog materijala iz ekološkog heterogenog materijala kako je predviđeno u članku 5.;
            
            
               (d)površina za proizvodnju ekološkog heterogenog materijala i proizvedena količina.
            
            
               3.U skladu s direktivama 66/401/EEZ, 66/402/EEZ, 68/193/EEZ, 98/56/EZ, 2002/53/EZ, 2002/54/EZ, 2002/55/EZ, 2002/56/EZ, 2002/57/EZ, 2008/72/EZ i 2008/90/EZ nadležna službena tijela imaju pristup informacijama iz stavaka 1. i 2. ovog članka. 
            
            
               Članak 9.
            
            
               Službene kontrole 
            
            
               Nadležna tijela država članica ili delegirana tijela, ako su nadležna tijela delegirala zadaće kontrole u skladu s glavom II. poglavljem III. Uredbe (EU) 2017/625, provode službene kontrole koje se temelje na procjeni rizika u vezi s proizvodnjom i stavljanjem na tržište biljnog reprodukcijskog materijala iz ekološkog heterogenog materijala radi provjere usklađenosti sa zahtjevima iz članaka 4., 5., 6., 7., 8. i 10. ove Uredbe.
            
            
               Ispitivanje klijavosti i analitičke čistoće provodi se u skladu s primjenjivim metodama Međunarodne udruge za ispitivanje sjemena.
            
            
               Članak 10.
            
            
               Održavanje ekološkog heterogenog materijala
            
            
               Ako je održavanje moguće, subjekt koji je nadležnim tijelima prijavio ekološki heterogeni materijal u skladu s člankom 13. Uredbe (EU) 2018/848 čuva glavne karakteristike materijala kakve su bile u trenutku njegove prijave tako što ga održava sve dok je na tržištu. Održavanje se provodi u skladu s prihvaćenom praksom koja je prilagođena održavanju takvog heterogenog materijala. Subjekt odgovoran za održavanje vodi evidenciju o trajanju i sadržaju održavanja. 
            
            
               Nadležna tijela u svakom trenutku imaju pristup svoj evidenciji koju vodi subjekt odgovoran za materijal radi provjere njegovog održavanja. Subjekt tu evidenciju čuva pet godina od trenutka kad se biljni reprodukcijski materijal iz ekološkog heterogenog materijala prestane stavljati na tržište.
            
            
               Članak 11.
            
            
               Stupanje na snagu i primjena
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od 1. siječnja 2022.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 7.5.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 150, 14.6.2018., str. 1.
               
               
                  
                     (2)
                  
                        Direktiva Vijeća 66/401/EEZ od 14. lipnja 1966. o stavljanju na tržište sjemena krmnog bilja (SL 125, 11.7.1966., str. 2298.).
               
               
                  
                     (3)
                  
                        Direktiva Vijeća 66/402/EEZ od 14. lipnja 1966. o stavljanju na tržište sjemena žitarica (SL 125, 11.7.1966., str. 2309.).
               
               
                  
                     (4)
                  
                        Direktiva Vijeća 68/193/EEZ od 9. travnja 1968. o stavljanju na tržište materijala za vegetativno umnažanje vinove loze (SL L 93, 17.4.1968., str. 15.).
               
               
                  
                     (5)
                  
                        Direktiva Vijeća 98/56/EZ od 20. srpnja 1998. o stavljanju poljoprivrednog reprodukcijskog materijala ukrasnog bilja na tržište (SL L 226, 13.8.1998., str. 16.).
               
               
                  
                     (6)
                  
                        Direktiva Vijeća 2002/53/EZ od 13. lipnja 2002. o zajedničkom katalogu sorata poljoprivrednih biljnih vrsta (SL L 193, 20.7.2002., str. 1.).
               
               
                  
                     (7)
                  
                        Direktiva Vijeća 2002/54/EZ od 13. lipnja 2002. o stavljanju na tržište sjemena repe (SL L 193, 20.7.2002., str. 12.).
               
               
                  
                     (8)
                  
                        Direktiva Vijeća 2002/55/EZ od 13. lipnja 2002. o stavljanju na tržište sjemena povrća (SL L 193, 20.7.2002., str. 33.).
               
               
                  
                     (9)
                  
                        Direktiva Vijeća 2002/56/EZ od 13. lipnja 2002. o stavljanju na tržište sjemenskog krumpira (SL L 193, 20.7.2002., str. 60.).
               
               
                  
                     (10)
                  
                        Direktiva Vijeća 2002/57/EZ od 13. lipnja 2002. o stavljanju na tržište sjemena uljarica i predivog bilja (SL L 193, 20.7.2002., str. 74.).
               
               
                  
                     (11)
                  
                        Direktiva Vijeća 2008/72/EZ od 15. srpnja 2008. o stavljanju na tržište reprodukcijskog sadnog materijala povrća, osim sjemena (SL L 205, 1.8.2008., str. 28.).
               
               
                  
                     (12)
                  
                        Direktiva Vijeća 2008/90/EZ od 29. rujna 2008. o stavljanju na tržište reprodukcijskog sadnog materijala i sadnica namijenjenih proizvodnji voća (SL L 267, 8.10.2008., str. 8.).
               
               
                  
                     (13)
                  
                        Direktiva Komisije 2008/62/EZ od 20. lipnja 2008. o predviđanju određenih odstupanja za prihvaćanje poljoprivrednih lokalnih populacija i sorata koje su prirodno prilagođene lokalnim i regionalnim uvjetima i kojima prijeti genetska erozija te za stavljanje na tržište sjemena i sjemenskog krumpira tih lokalnih populacija i sorata (SL L 162, 21.6.2008., str. 13.).
               
               
                  
                     (14)
                  
                        Direktiva Komisije 2009/145/EZ od 26. studenoga 2009. o nekim odstupanjima za priznavanje tradicijskih sorti povrća i sorti povrća koje se tradicionalno uzgajaju u određenim područjima i regijama i kojima prijeti genetska erozija i sorti povrća bez stvarne vrijednosti za komercijalnu proizvodnju, ali razvijenih za uzgoj pri određenim uvjetima i za stavljanje na tržište sjemena navedenih tradicijskih sorti i sorti povrća (SL L 312, 27.11.2009., str. 44.).
               
               
                  
                     (15)
                  
                        Uredba (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7.4.2017., str. 1.).
               
               
                  
                     (16)
                  
                        Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).
               
               
                  
                     (17)
                  
                        Direktiva Komisije 93/49/EEZ od 23. lipnja 1993. o utvrđivanju plana uvjeta koje moraju zadovoljavati reprodukcijski materijal ukrasnih biljaka i ukrasne biljke sukladno Direktivi Vijeća 91/682/EEZ (SL L 250, 7.10.1993., str. 9.).
               
               
                  
                     (18)
                  
                        Direktiva Komisije 93/61/EEZ od 2. srpnja 1993. o utvrđivanju plana s uvjetima koje mora ispunjavati reprodukcijski sadni materijal osim sjemena u skladu s odredbama Direktive Vijeća 92/33/EEZ (SL L 250, 7.10.1993., str. 19.).
               
               
                  
                     (19)
                  
                        Provedbena direktiva Komisije 2014/98/EU od 15. listopada 2014. o provedbi Direktive Vijeća 2008/90/EZ u pogledu posebnih zahtjeva za rod i vrstu sadnica navedenih u njezinu Prilogu I., posebnih zahtjeva koje moraju ispuniti dobavljači i detaljnih pravila o službenim inspekcijskim pregledima (SL L 298, 16.10.2014., str. 22.).
               
            
      
    ---documentbreak--- 
      
         
         
            
               PRILOG I.
            
            
               INFORMACIJE KOJE SE NAVODE NA OZNACI NA PAKIRANJIMA KAKO JE PREDVIĐENO ČLANKOM 7. STAVKOM 2. TOČKOM (b)
            
            
               A.
                     Oznaka sadržava sljedeće informacije:
            
            
               1.naziv heterogenog materijala zajedno s izrazom „Ekološki heterogeni materijal”;
            
            
               2.„Pravila i standardi Unije”;
            
            
               3.naziv i adresu specijaliziranog subjekta odgovornog za stavljanje oznake ili njegov registracijski broj;
            
            
               4.zemlju proizvodnje;
            
            
               5.referentni broj koji dodjeljuje specijalizirani subjekt odgovoran za stavljanje oznaka;
            
            
               6.mjesec i godinu zaključenja, nakon isteka razdoblja uporabe: „zaključeno”;
            
            
               7.vrstu, navedenu barem pod botaničkim nazivom, koji može biti u skraćenu obliku i bez imena autora, pisan latinicom;
            
            
               8.deklariranu neto ili bruto masu ili deklarirani broj u slučaju sjemena, osim za mala pakiranja;
            
            
               9.ako je naznačena masa, a koriste se tvari za peletiranje ili drugi kruti dodaci, vrstu dodatka i približan omjer mase čistog sjemena i ukupne mase;
            
            
               10.informacije o sredstvima za zaštitu bilja koja su primijenjena na biljni reprodukcijski materijal u skladu s člankom 49. stavkom 4. Uredbe (EZ) br. 1107/2009
                  1
               ;
            
            
               11.postotak klijavosti ako, na temelju članka 6. stavka 13. ove Uredbe, ekološki heterogeni materijal ne ispunjava uvjete s obzirom na klijavost.
            
            
            
               B. Naziv iz točke A.1. ne smije prouzročiti poteškoće korisnicima u pogledu prepoznavanja ili reprodukcije i ne smije:
            
            
               (a)biti jednak nazivu pod kojim je druga sorta ili ekološki heterogeni materijal iste ili bliske vrste upisan u službeni registar biljnih sorti ili na popis ekološkog heterogenog materijala i ne smije biti vjerojatno da će ga se zamijeniti s tim nazivom;
            
            
               (b)biti jednak drugim nazivima koji se obično koriste prilikom stavljanja na tržište robe ili koje treba držati slobodnima sukladno drugom zakonodavstvu i ne smije biti vjerojatno da će ga se zamijeniti s tim drugim nazivima;
            
            
               (c)dovoditi u zabludu ili izazvati zabunu u pogledu karakteristika, vrijednosti ili identiteta ekološkog heterogenog materijala ili identiteta uzgajivača.
            
         
         
            
               
            
               PRILOG II.
            
            
               NAJVEĆE DOPUŠTENE KOLIČINE SJEMENA U MALIM PAKIRANJIMA IZ ČLANKA 7. STAVKA 5.
            
            
                     
                        Vrsta
                     
                  
                  
                     
                        Najveća neto masa sjemena (kg)
                     
                  
               
                     
                        Krmno bilje
                     
                  
                  
                     
                        10
                     
                  
               
                     
                        Repa
                     
                  
                  
                     
                        10
                     
                  
               
                     
                        Žitarice
                     
                  
                  
                     
                        30
                     
                  
               
                     
                        Uljano i predivo bilje
                     
                  
                  
                     
                        10
                     
                  
               
                     
                        Sjemeni krumpir
                     
                  
                  
                     
                        30
                     
                  
               
                     
                        Sjeme povrća:
                     
                  
                  
                     
                  
               
                     
                        Mahunarke
                     
                  
                  
                     
                        5
                     
                  
               
                     
                        Luk, vrtna krasuljica, šparoge, blitva, cikla, repa, lubenica, buča, izdužena tikva, mrkva, rotkva, crni korijen, špinat, matovilac
                     
                  
                  
                     
                        0,5
                     
                  
               
                     
                        Sve ostale vrste povrća
                     
                  
                  
                     
                        0,1
                     
                  
               
         
         
            
                  
                     (1)
                  
                        Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009. str. 1.).